贈別蔡武子被誣得釋赴泉州錄參
作者：楊時
朝代：宋

paragraphs: 君不見馬伏波，後車薏苡珠璣多。
又不見章臺秦璧非有疵，相如謬使秦人疑。
匡章不孝通國非，世無孟子知者誰。
惜君高材兼衆美，完德從來速招毀。
含沙怒欲陰中之，剛引涇流汙清泚。
輕雲捲盡天日明，容光竅穴無潜形。
刮磨玉瑩冰雪凝，楚人謾費塗丹青。
齊庭有鳥久不鳴，會須一舉天衢亨。
北溟欻起風雷驚，修鱗巨鬣隨波輕，不須回首顧潜鯨。
好乘扶搖九萬里，奮迅六翮飛南溟。